水心亭
作者：胡宏
朝代：宋

paragraphs: 水從靈澗來，清泚不可汚。
經過我亭下，妙見涓涓處。
見處事如何，欲說豈無路。
百丈生潮頭，一勺本性具。
經紀大地間，形勢中國著。
江漢荆襄望，河渭關洛固。
衡山折底柱，觸石堆灧澦。
沄沄三千丈，瀁瀁四海布。
豈有不巖阻，盈科演然去。
豈有不隄防，潤下渙無住。
畇畇青山田，渺渺均𣼩注。
蕩蕩白虹舟，飄颺任奔翥。
來者無終窮，濟者無量數。
周流造化功，妙體不競愫。
寄語觀水人，事不在章句。